Lørdag aften var der Felix Claar, og så var der alle de andre i opgøret mellem Aalborg Håndbold og Sønderjyske Håndbold. Svenskeren hamrede mål i kassen efter behag, hvilket resulterede i, at Aalborg-mandskabet aldrig for alvor var presset, da de besejrede Sønderjyske med 36-33. Svenskerens vakse fødder gav Sønderjyskes forsvar ualmindeligt store problemer, og de formåede aldrig at finde nøglen til at dæmme op for Aalborg-profilen. Bagspilleren, der fra sommer skifter til tyske Magdeburg, var allerede i kampens begyndelse i hopla, og han var en stor del af årsagen til, at det nordjyske mandskab kunne gå til pause med en tremålsføring i den fulde hal nær den tyske grænse. Ingen wake-over i anden halvleg Fra anden halvlegs start lignede det, at Aalborg Håndbold ville punktere kampen, som det er sket så mange gange tidligere i sæsonen. Holdet fik hurtigt opbygget en føring på seks mål. Sønderjyske bed dog fra sig, og særligt Noah Gaudin gjorde livet surt for Aalborg-defensiven. Helt på omgangshøjde med Aalborg kom Sønderjyske aldrig grundet en ustyrlig Felix Claar, og en Mikkel Hansen som steppede op i slutminutterne og dermed tog Aalborg endnu en sejr. Sejren betyder, at Aalborg Håndbold fortsat er ubesejret i Herre Håndbold Ligaen. Holdet topper rækken med 15 point i otte kampe. Allerede onsdag møder holdet håndboldmastodonten FC Barcelona i verdens fornemmeste turnering, Champions League. Kampen spilles i Sparekassen Danmark Arena klokken 20:45.

Referat:
Med 11 scoringer i lørdagens opgør satte Felix Claar en tyk streg under, at han bliver et stort tab for Aalborg Håndbold, når han skifter væk til sommer.